打剥牡丹
作者：李新
朝代：宋

paragraphs: 大芽如繭肥，小芽瘦如錐。
我今取去無厚薄，不欲氣本多支離。
綠尖墮地那復數，存者屹立珊瑚枝。
姚黄魏紫各王后，肯許闒冗相追隨。
姬周祧廟曾祖禰，主父强漢疏宗支。
昔人立朝惡黨盛，敗羣雜莠何可知。
一母宜男竟衰弱，豈有如許寧馨兒。
吾懼生蛇爲龍禍，又畏百工無一師。
故今披剥信老手，如與造化俱無私。
明年春歸迺翁出，空庭還閉絕代姿。
風雨大是遭白眼，酒炙誰復來齊眉。
衡門一鎻略安分，幽谷待賞幾無時。
寄根王謝自得地，燕子歸來汝莫疑。